text: Dykker druknet i Lillebælt
  19 juni 2017 kl. 04.00
  En mand omkom søndag under dykning i Lillebælt mellem Snoghøj og Middelfart.
  Fyns Politi modtog søndag aften kort før klokken 18 anmeldelse om, at der i Lillebælt  var fundet en livløs mand. 
  Det viste sig at være tale om en dykker, der kort forinden havde foretaget et dyk i Lillebælt. Han blev kort efter anmeldelsen reddet i land og bragt til Odense Universitets Hospital, hvor han kort efter ankomsten blev erklæret død.
  Hvordan ulykken kunne ske, vil politiet nu forsøge at klarlægge. Blandt andet skal dykkerens udstyr undersøges nærmere, oplyser vagtchef ved Fyns Politi, Asbjørn Høy Larsen, til TV 2 Fyn.
  Manden var taget ud med en kammerat, og meningen var, at de skulle dykke på cirka 20 meters dybde. Under dykket mistede de kontakten til hinanden, og manden blev fundet livløs i vandoverfladen.
  Flere personer slog alarm nogenlunde samtidigt, oplyser vagtchefen.
  Manden blev bragt til Odense Universitetshospital, men hans liv stod ikke til at redde. 
  Mandag eftermiddag oplyser Fyns Politi, at det er en 50-årig mand fra Flensborg, der er omkommet. Den 50-årige tysker var sammen med sin fire år ældre kammerat taget til Danmark blandt andet for at dykke.
  